
Eiropas Savienības kohēzijas politikas programmas 2021. – 2027. gadam 1.1.1. specifiskā atbalsta mērķa “Pētniecības un inovāciju kapacitātes stiprināšana un progresīvu tehnoloģiju ieviešana kopējā P&A sistēmā”
1.1.1.9. pasākuma “Pēcdoktorantūras pētījumi”
PĒTNIECĪBAS PIETEIKUMU PIEKTĀS ATLASES KĀRTAS NOLIKUMS
AR SAIMNIECISKO DARBĪBU NESAISTĪTIEM UN SAISTĪTIEM PĒTNIECĪBAS PIETEIKUMIEM

	Specifiskā atbalsta mērķa pasākuma īstenošanu reglamentējošie Ministru kabineta noteikumi:
	Ministru kabineta 2024. gada 9. janvāra noteikumi Nr. 35 “Eiropas Savienības kohēzijas politikas programmas 2021.–2027. gadam 1.1.1. specifiskā atbalsta mērķa "Pētniecības un inovāciju kapacitātes stiprināšana un progresīvu tehnoloģiju ieviešana kopējā P&A sistēmā" 1.1.1.9. pasākuma "Pēcdoktorantūras pētījumi" īstenošanas noteikumi” (turpmāk – pasākuma MK noteikumi).

	Finansējuma apmērs:
	Pasākuma ietvaros pieejamais kopējais finansējums pētniecības pieteikumiem ir 33 220 668 euro, tai skaitā Eiropas Reģionālās attīstības fonda finansējums – 28 237 567 euro, valsts budžeta līdzfinansējums – 2 999 598 euro un privātais līdzfinansējums – 1 983 503 euro.
Pētniecības pieteikumu piektās atlases kārtas ietvaros pieejamais publiskais finansējums ir 4 850 590 EUR, t.sk. ERAF finansējums 4 440 334 euro un Valsts budžeta līdzfinansējums 410 256 euro.
Ar saimniecisko darbību saistītiem pētniecības pieteikumiem kopējo attiecināmo finansējumu plāno 782 514 euro apmērā.
Piektās atlases kārtas ietvaros tiek atbalstīta rūpniecisku un fundamentālu pētniecības pieteikumu īstenošana. Fundamentālo pētījumu īstenošanai piektās atlases kārtas ietvaros plānotais pieejamais publiskais finansējums ir līdz 970 118 euro apmērā, vienlaikus nepārsniedzot 20 procentus no kopējā attiecināmā finansējuma pētniecības pieteikumiem. 

	Pētniecības pieteikumu iesniegumu atlases īstenošanas veids:
	Atklāta pētniecības pieteikumu iesniegumu atlase.

	Pētniecības pieteikumu iesniegšanas termiņš:
	I daļa – Sākotnējais pētniecības pieteikums:
no 2026. gada 14. septembra līdz 2026. gada 30. oktobrim plkst. 17.00.

II daļa – Pilnais pētniecības pieteikums: 2 nedēļu laikā pēc lēmuma par pētniecības pieteikuma apstiprināšanu ar nosacījumu nosūtīšanas, ja pētniecības pieteikums pēc I daļas vērtēšanas tiek virzīts II daļas iesniegšanai.

	Pētniecības pieteikuma iesniedzējs:
	Ar saimniecisko darbību nesaistītu pētniecības pieteikumu īsteno:
· [bookmark: _Hlk197424400]Latvijas Republikas Zinātnisko institūciju reģistrā reģistrēta zinātniskā institūcija (publiska aģentūra, atvasināta publiska persona vai privāto tiesību juridiskā persona) vai augstskola, kas atbilst Komisijas regulas Nr. 651/2014 2. panta 83. punktā noteiktajai pētniecības un zināšanu izplatīšanas organizācijas definīcijai.
Ar saimniecisko darbību saistītu pētniecības pieteikumu īsteno:
· Latvijas Republikas Uzņēmumu reģistrā reģistrēts sīkais (mikro), mazais, vidējais vai lielais komersants vai
· Zinātniskā institūcija, kas neatbilst pētniecības organizācijas definīcijai.

	Pētniecības pieteikuma veids:
	· Ar saimniecisko darbību nesaistīts pētniecības pieteikums;
· Ar saimniecisko darbību saistīts pētniecības pieteikums;

	Pētniecības pieteikuma kategorija:
	· Rūpniecisks pētniecības pieteikums;
· Fundamentāls pētniecības pieteikums (līdz 20% no kopējā attiecināmā finansējuma pētniecības pieteikumiem).



	1.
	NOSACĪJUMI


1.1. Pasākuma ietvaros pieejamais kopējais finansējums pētniecības pieteikumu īstenošanai ir 33 220 668 euro, tai skaitā Eiropas Reģionālās attīstības fonda finansējums – 28 237 567 euro, valsts budžeta līdzfinansējums – 2 999 598 euro un privātais līdzfinansējums – 1 983 503 euro.
1.2. Pētniecības pieteikumu piektās atlases kārtas ietvaros pieejamais publiskais finansējums ir 4 850 590  euro, tai skaitā Eiropas Reģionālās attīstības fonda finansējums – 4 440 334 euro un Valsts budžeta līdzfinansējums – 410 256  euro.
1.3. Pētniecības pieteikumu piektajā atlases kārtā tiek atbalstīti gan ar saimniecisko darbību saistīti, gan ar saimniecisko darbību nesaistīti rūpnieciski un fundamentāli pētniecības pieteikumi (turpmāk - pētniecības pieteikums), kurus īsteno Latvijas Republikas zinātnisko institūciju reģistrā reģistrēta zinātniskā institūcija, Latvijas Republikas Uzņēmumu reģistrā reģistrēts sīkais (mikro), mazais, vidējais vai lielais komersants vai zinātniskā institūcija, kas neatbilst pētniecības organizācijas definīcijai.
1.4. Pētniecības pieteikuma iesniedzējs, ņemot vērā savu juridisko statusu un plānotā pētniecības pieteikuma raksturu, nosaka, vai pētniecības pieteikums iesniedzams kā ar saimniecisko darbību nesaistīts pētniecības pieteikums vai kā ar saimniecisko darbību saistīts pētniecības pieteikums. Ar saimniecisko darbību nesaistītiem pētniecības pieteikumiem piemēro šī nolikuma A daļu un A daļas pielikumus, savukārt ar saimniecisko darbību saistītiem pētniecības pieteikumiem piemēro šī nolikuma B daļu un B daļas pielikumus.
1.5. Ar saimniecisko darbību nesaistītam rūpnieciskam pētniecības pieteikumam obligāti jāparedz vismaz viens no šiem nosacījumiem: jaunas pētnieka amata vietas izveide vai sadarbība ar komersantu. Ja pētniecības pieteikumā paredzēta gan jaunas pētnieka amata vietas izveide, gan sadarbība ar komersantu, pētniecības pieteikumam piešķir vienu papildu punktu saskaņā ar šī nolikuma A daļas vērtēšanas metodiku.
 1.6. Ar saimniecisko darbību nesaistītam fundamentālam pētniecības pieteikumam obligāti jāparedz jaunas pētnieka amata vietas izveide.
1.7. Ja ar saimniecisko darbību saistītu pētniecības pieteikumu īstenošanai piektās atlases kārtas ietvaros pieejamais finansējums netiek apgūts, tas var tikt novirzīts ar saimniecisko darbību nesaistītu pētniecības pieteikumu īstenošanai - prioritāri rūpnieciskiem pētījumiem.
1.8. Pētniecības pieteikuma maksimālais pieļaujamais kopējais attiecināmais finansējums ir 130 419 euro, maksimālais īstenošanas periods – 24 mēneši, bet ne ilgāk kā līdz 2029. gada 30. jūnijam. Pētniecības pieteikuma iesniedzējs nodrošina sasniegto rezultātu ilgtspēju vismaz vienu gadu pēc pētniecības pieteikuma īstenošanas beigām, tai skaitā pētniecības virziena attīstību un pētniecības pieteikuma ietvaros izveidotās darbavietas ilgtspēju (ja attiecināms).
1.9. Pētniecības pieteikuma iesniedzējs pētniecības pieteikuma īstenošanu uzsāk ne vēlāk kā sešu mēnešu laikā pēc lēmuma par pētniecības pieteikuma iesnieguma apstiprināšanas ar nosacījumu pieņemšanas, kas noteikts saskaņā ar nolikuma 4.3.punktu.
1.10. Pētniecības pieteikuma iesniedzējs nodibina darba tiesiskās attiecības pilnā slodzē ar pēcdoktorantu, kura doktora zinātniskais grāds/zinātnes doktora grāds iegūts ne vairāk kā 10 gadus pirms pētniecības pieteikuma iesniegšanas termiņa (turpmāk- pēcdoktorants), un nodrošina pieeju infrastruktūrai un cilvēkresursiem pētniecības pieteikuma ietvaros nepieciešamo pētījumu īstenošanai.
1.11. Pētniecības pieteikuma izmaksas ir attiecināmas ne agrāk kā no līguma noslēgšanas un pētniecības pieteikuma īstenošanas uzsākšanas brīža.

	2.
	PĒTNIECĪBAS PIETEIKUMA IESNIEGŠANAS KĀRTĪBA


2.1. Latvijas Zinātnes padome (turpmāk – LZP) izsludina atklātu pētniecības pieteikumu piekto atlases kārtu, publicējot oficiālajā izdevumā “Latvijas Vēstnesis”, Eiropas Komisijas portālā “Euraxess”, savā un Izglītības un zinātnes ministrijas tīmekļa vietnē (www.lzp.gov.lv un www.izm.gov.lv ) paziņojumu par pētniecības pieteikumu iesniegšanu.
2.2. Pētniecības pieteikumu iesniedz Pēcdoktorantūras programmas informācijas sistēmā (turpmāk - PostDoc informācijas sistēma): https://postdoc.lzp.gov.lv/ . Pētniecības pieteikuma iesnieguma atbildīgā persona vai tā pilnvarota persona vēlams ne mazāk kā 2 nedēļas pirms pētniecības pieteikuma iesniegšanas termiņa beigām noslēdz līgumu par Postdoc informācijas sistēmas lietošanu. Lai noslēgtu līgumu, pētniecības pieteikuma iesniedzējs aizpilda līguma veidlapu, kas pieejama LZP tīmekļa vietnē www.lzp.gov.lv un to ar elektronisko parakstu parakstītu nosūta uz pasts@lzp.gov.lv  ar norādi “Līgums par Postdoc informācijas sistēmas lietošanu”.
2.3. Pētniecības pieteikuma sagatavošana un iesniegšana PostDoc informācijas sistēmā notiek divās daļās:
· “I daļu – Sākotnējais pētniecības pieteikums” iesniedz laika posmā no 2026. gada 14. septembra līdz 2026. gada 30. oktobrim plkst. 17:00; 
· “II daļu – Pilnais pētniecības pieteikums” iesniedz 2 nedēļu laikā pēc lēmuma par apstiprināšanu ar nosacījumu nosūtīšanas;
2.4. Ja pētniecības pieteikums tiek iesniegts pēc pētniecības pieteikumu piektās atlases kārtas iesniegšanas termiņa, tas netiek vērtēts un pētniecības pieteikuma iesniedzējs saņem LZP paziņojumu par atteikumu vērtēt pētniecības pieteikumu.
2.5.  Pētniecības pieteikuma iesniegumu un tā pielikumus apstiprina pētniecības pieteikuma iesniedzēja atbildīgā persona vai tās pilnvarota persona, kas saņēmusi pieeju Postdoc informācijas sistēmai saskaņā ar nolikumā 2.2. punktā noteikto kārtību.
2.6.  Pētniecības pieteikuma pielikumus paraksta pētniecības pieteikuma iesniedzēja atbildīgā amatpersona vai tās pilnvarota persona ar drošu elektronisko parakstu (edoc, pdf), kas satur laika zīmogu (izņemot CV u.c. dokumenti, kas neparedz paraksttiesīgās personas drošu elektronisko parakstu). Pēcdoktoranta apliecinājumus paraksta pēcdoktorants ar drošu elektronisko parakstu (edoc, pdf), kas satur laika zīmogu. Ja pieteikuma iesniedzēja atbildīgajai amatpersonai vai tās pilnvarotajai amatpersonai vai pēcdoktorantam nav iespējas parakstīt dokumentus ar drošu elektronisko parakstu, dokumentus atbildīgā amatpersona vai tās pilnvarotā persona vai pēcdoktorants paraksta pašrocīgi, ieskenē un ievieto PostDoc sistēmā. 
2.7. Personas, kura paraksta pētniecības pieteikuma iesniegumu, paraksta tiesībām ir jābūt nostiprinātām atbilstoši normatīvajos aktos noteiktajam regulējumam. Ja pētniecības pieteikuma iesniegumu paraksta pētniecības pieteikuma iesniedzēja pilnvarota persona, pievieno attiecīgu dokumentu par konkrētai personai izdotu pilnvarojumu.


	3.
	PĒTNIECĪBAS PIETEIKUMU VĒRTĒŠANAS KĀRTĪBA


3.1.  Pētniecības pieteikumu vērtēšanai LZP izveido pētniecības pieteikumu vērtēšanas komisiju (turpmāk – vērtēšanas komisija).
3.2.  Vērtēšanas komisijā ir seši komisijas locekļi. Vērtēšanas komisijas sastāvā iekļauj pārstāvjus no LZP, Izglītības un zinātnes ministrijas un nozaru ministriju pārstāvjus.
3.3. Vērtēšanas komisija darbojas saskaņā ar pētniecības pieteikumu vērtēšanas komisijas reglamentu, kuru pēc saskaņošanas ar Izglītības un zinātnes ministriju apstiprina LZP.
3.4. Vērtēšanas komisijas locekļi savā darbībā ievēro Latvijas Republikas un Eiropas Savienības normatīvos aktus un ir atbildīgi par pētniecības pieteikumu savlaicīgu, objektīvu un rūpīgu izvērtēšanu atbilstoši atlases nolikuma 2.A un 2.B. pielikumos “Pētniecības pieteikumu administratīvās un atbilstības rādītāju kvalitātes vērtēšanas metodika”  iekļautajiem pētniecības pieteikumu vērtēšanas kritērijiem, kā arī par konfidencialitātes ievērošanu. Vērtēšanas komisijas sastāva izveidē ievēro likuma “Par interešu konflikta novēršanu valsts amatpersonu darbībā” un Regulas 2024/2509[footnoteRef:1] 61. pantā noteikto.  [1:  Eiropas Parlamenta un Padomes 2024. gada 23. septembra Regula (ES, Euratom) 2024/2509 par finanšu noteikumiem, ko piemēro Savienības vispārējam budžetam (pārstrādāta redakcija).] 

3.5. Pētniecības pieteikumu administratīvā un atbilstības vērtēšana sastāv no nepapildināmo un papildināmo administratīvo un atbilstības kritēriju izvērtēšanas. Pētniecības pieteikumu administratīvās un atbilstības rādītāju kvalitātes vērtēšanu veic LZP darbinieki un vērtēšanas komisija, izmantojot atlases nolikuma 2.A un 2.B. pielikumus “Pētniecības pieteikumu administratīvās un atbilstības rādītāju kvalitātes vērtēšanas metodika”.
3.6. LZP darbinieki un vērtēšanas komisija izvērtē pētniecības pieteikuma I daļas “Sākotnējais pētniecības pieteikums” saskaņā ar administratīvo kritēriju nepapildināmajiem kritērijiem.
3.6.1.  Ja pētniecības pieteikuma I daļa “Sākotnējais pētniecības pieteikums” atbilst administratīvo kritēriju nepapildināmajiem kritērijiem, tas tiek virzīts zinātniskās kvalitātes vērtēšanai.
3.6.2.  Ja pētniecības pieteikuma I daļas “Sākotnējais pētniecības pieteikums” kaut viens no administratīvo kritēriju nepapildināmajiem kritērijiem neatbilst nosacījumiem, tas netiek virzīts zinātniskās kvalitātes vērtēšanai un vērtēšanas komisija pieņem lēmumu par pētniecības pieteikuma noraidīšanu.
3.7. Pētniecības pieteikumu zinātniskās kvalitātes vērtēšanai LZP organizē  pētniecības pieteikumu zinātniskās kvalitātes starptautisku vērtēšanu, piesaistot ārvalstu zinātnisko ekspertu datubāzēs iekļautus ekspertus un piemērojot Eiropas Savienības pētniecības un inovāciju pamatprogrammas "Apvārsnis Eiropa" Marijas Sklodovskas-Kirī programmas "Pēcdoktorantūras stipendijas" vērtēšanas pieeju un principus. Vērtēšanai ārvalstu eksperti izmanto atlases nolikuma 3. pielikumu “Pētniecības pieteikumu zinātniskās kvalitātes vērtēšanas vadlīnijas un kritēriji”, sniedzot vērtējumu un vērtējumu pamatojošus komentārus.
3.7.1. Ja pētniecības pieteikums zinātniskās kvalitātes vērtēšanā saņēmis nepietiekamu punktu skaitu tā apstiprināšanai – palicis zem zinātniskās kvalitātes sliekšņa (saskaņā ar nolikuma 4.5.2. punktā un 3. pielikumā “Pētniecības pieteikumu zinātniskās kvalitātes vērtēšanas vadlīnijas un kritēriji” noteikto), vērtēšanas komisija pieņem lēmumu par pētniecības pieteikuma noraidīšanu un LZP izdod lēmumu par tā noraidīšanu.
3.7.2. Ja pētniecības pieteikums zinātniskās kvalitātes vērtēšanā saņēmis pietiekamu punktu skaitu tā apstiprināšanai – sasniedzis zinātniskās kvalitātes slieksni - pētniecības pieteikums tiek iekļauts savas pētniecības kategorijas kopējā pētniecības pieteikumu sarakstā, kur pētniecības pieteikumi tiek ranžēti atbilstoši saņemto punktu kopsummai sākot ar augstāk novērtēto.
3.7.3. Gadījumā, ja vienā pētniecības pieteikumu veida un kategorijas sarakstā vairāki pētniecības pieteikumi saņēmuši vienādu kopējo punktu skaitu, to savstarpējo prioritāti nosaka šādā kārtībā:
3.7.3.1. ar saimniecisko darbību nesaistītiem pētniecības pieteikumiem prioritāri sarakstā augstāk ierindojams pētniecības pieteikums, kas saņēmis lielāku punktu skaitu zinātniskās kvalitātes vērtēšanas kritērijā “Izcilība”; ja punktu skaits kritērijā “Izcilība” ir vienāds, prioritāri sarakstā augstāk ierindojams pētniecības pieteikums, kas saņēmis lielāku punktu skaitu kritērijā “Ietekme”; ja arī šajā kritērijā punktu skaits ir vienāds, prioritāri sarakstā augstāk ierindojams pētniecības pieteikums, kas īstenošanu paredzējis uzsākt agrāk;
3.7.3.2. ar saimniecisko darbību saistītiem pētniecības pieteikumiem prioritāri sarakstā augstāk ierindojams pētniecības pieteikums, kas saņēmis lielāku punktu skaitu zinātniskās kvalitātes vērtēšanas kritērijā “Ietekme”; ja punktu skaits kritērijā “Ietekme” ir vienāds, prioritāri sarakstā augstāk ierindojams pētniecības pieteikums, kas saņēmis lielāku punktu skaitu kritērijā “Izcilība”; ja arī šajā kritērijā punktu skaits ir vienāds, prioritāri sarakstā augstāk ierindojams pētniecības pieteikums, kas īstenošanu paredzējis uzsākt agrāk;
3.7.4. Ja attiecīgajam pētniecības pieteikuma veidam un kategorijai piektās atlases kārtas ietvaros ir pieejams finansējums, vērtēšanas komisija pieņem lēmumu par pētniecības pieteikuma apstiprināšanu ar nosacījumu, un LZP izdod lēmumu par pētniecības pieteikuma apstiprināšanu ar nosacījumu, aicinot pētniecības pieteikuma iesniedzēju 2 nedēļu laikā sagatavot un iesniegt pētniecības pieteikuma II daļu “Pilnais pētniecības pieteikums”. 
3.7.5. Ja pētniecības pieteikums zinātniskās kvalitātes vērtēšanā saņēmis pietiekamu punktu skaitu tā apstiprināšanai, bet atlases kārtā ir nepietiekams finansējums, vērtēšanas komisija pieņem lēmumu par pētniecības pieteikuma noraidīšanu un LZP, izdod lēmumu par tā noraidīšanu, bet vienlaikus iekļauj to pētniecības pieteikumu rezerves sarakstā saskaņā ar 3.10.punktā noteikto.
3.8. LZP darbinieki un vērtēšanas komisija izvērtē pētniecības pieteikuma II daļu “Pilnais pētniecības pieteikums” un pieņem lēmumu par pētniecības pieteikuma atbilstību administratīvo kritēriju papildināmajiem kritērijiem, sniedzot vērtējumu katram kritērijam un norādot pamatojumu vērtējumam gadījumos, ja vērtējums kritērijā ir “Nē” vai “Jā ar nosacījumu”.
3.8.1. Ja pētniecības pieteikums II daļā “Pilnais pētniecības pieteikums” visos kritērijos saņēmis vērtējumu “Jā” un atlases kārtā ir pietiekams finansējums, vērtēšanas komisija pieņem lēmumu par pētniecības pieteikuma apstiprināšanu.
3.8.2. Ja pētniecības pieteikums II daļā “Pilnais pētniecības pieteikums” vienā vai vairākos kritērijos saņēmis vērtējumu “Ar nosacījumu”, vērtēšanas komisija pieņem lēmumu par pētniecības pieteikuma apstiprināšanu ar nosacījumu un izvirza šos kritērijus atkārtotai precizēšanai/papildināšanai.
3.8.3. Pēc atkārtoto precizējumu pētniecības pieteikumā iesniegšanas, vērtēšanas komisija tos izvērtē atbilstoši kritērijiem, kuru izpildei tika izvirzīti papildu nosacījumi, un sniedz atzinumu par nosacījumu izpildi.
3.8.4. Pamatojoties uz vērtēšanas komisijas atzinumu, LZP izdod lēmumu:
3.8.4.1. par pētniecības pieteikuma nosacījumu izpildi un tā apstiprināšanu, ja ar precizējumiem noteiktajā termiņā pētniecības pieteikumā ir izpildīti visi lēmumā izvirzītie nosacījumi;
3.8.4.2. atkārtoti pieņem lēmumu par pētniecības pieteikuma apstiprināšanu ar nosacījumu, ja lēmumā par pētniecības pieteikuma apstiprināšanu ar nosacījumu ietvertie nosacījumi nav izpildīti.
3.8.5. Pēc otro - atkārtoto precizējumu pētniecības pieteikumā iesniegšanas, vērtēšanas komisija tos izvērtē atkārtoti atbilstoši kritērijiem, kuru izpildei tika izvirzīti papildu nosacījumi, un sniedz atzinumu par nosacījumu izpildi. Pamatojoties uz vērtēšanas komisijas atzinumu, LZP izdod lēmumu par:
3.8.5.1. pētniecības pieteikuma nosacījumu izpildi, ja ar atkārtotajiem precizējumiem pētniecības pieteikumā ir izpildīti visi lēmumā izvirzītie nosacījumi noteiktajā termiņā;
3.8.5.2. pētniecības pieteikuma nosacījumu neizpildi un pētniecības pieteikuma noraidīšanu, ja pētniecības pieteikuma iesniedzējs atkārtoti neizpilda noteiktos nosacījumus vai neizpilda tos  noteiktajā termiņā. (Pētniecības pieteikumam iesniedzējs nosacījumu izpildi var veikt  ne vairāk kā divas reizes).
3.9. Pēc pētniecības pieteikumu I daļas “Sākotnējais pētniecības pieteikums” zinātniskās kvalitātes vērtēšanas rezultātu apstiprināšanas pētniecības pieteikumi tiek ranžēti pēc iegūtā punktu skaita sākot ar augstāk novērtēto šādos atsevišķos sarakstos:
3.9.1. ar saimniecisko darbību nesaistīti fundamentāli pētniecības pieteikumi;
3.9.2. ar saimniecisko darbību nesaistīti rūpnieciski pētniecības pieteikumi;
3.9.3. ar saimniecisko darbību saistīti fundamentāli pētniecības pieteikumi;
3.9.4. ar saimniecisko darbību saistīti rūpnieciski pētniecības pieteikumi.
3.10. II daļas “Pilnais pētniecības pieteikums” iesniegšanai tiek virzīti tie pētniecības pieteikumi, kuri attiecīgajā sarakstā ieguvuši augstāko vērtējumu, ievērojot piektās atlases kārtā attiecīgajam pētniecības pieteikuma veidam un kategorijai pieejamo finansējumu.
3.11. 	Ja pētniecības pieteikuma iesniedzējs ir iesniedzis pētniecības pieteikumu ārvalsts pēcdoktoranta piesaistei, kas tika iesniegts Eiropas Savienības pētniecības un inovāciju pamatprogrammas “Apvārsnis Eiropa”  Marijas Sklodovskas-Kirī programmā “Pēcdoktorantūras stipendijas” un minētajā projektu iesniegumu vērtēšanā novērtēts virs kvalitātes sliekšņa, bet nesaņēma finansējumu projekta īstenošanai, šiem pētniecības pieteikumiem veic administratīvo un atbilstības rādītāju kvalitātes vērtēšanu, bet neveic zinātniskās kvalitātes vērtēšanu. Zinātniskās kvalitātes noteikšanai izmanto Eiropas Savienības pētniecības un inovāciju pamatprogrammas “Apvārsnis Eiropa”  Marijas Sklodovskas-Kirī programmas “Pēcdoktorantūras stipendijas” ietvaros saņemto ekspertu vērtējumu par projekta zinātnisko kvalitāti.
3.11.1. lai pretendētu uz finansējumu pasākuma ietvaros, pētniecības pieteikumam jāsniedz ieguldījums Latvijas viedās specializācijas stratēģijas mērķu sasniegšanā un pētniecības pieteikuma kopējais finansējums nepārsniedz pasākuma MK noteikumu 61. punktā norādīto pētniecības pieteikuma maksimālo kopējo attiecināmo finansējuma apmēru un 62. punktā minētos izmaksu ierobežojumus.
3.11.2.	pētniecības pieteikumiem, kas tika iesniegti Eiropas Savienības pētniecības un inovāciju pamatprogrammas “Apvārsnis Eiropa”  Marijas Sklodovskas-Kirī programmā “Pēcdoktorantūras stipendijas” ietvaros un vērtēšanā tika novērtēti virs kvalitātes sliekšņa, bet nesaņēma finansējumu pieteikuma īstenošanai, netiek atkārtoti vērtēta zinātniskā kvalitāte (netiek vērtēti vai pārvērtēti iegūtie punkti, un tie netiek iekļauti kopējā piektās atlases kārtas pētniecības pieteikumu ranžējuma sarakstā), bet tiek ieskaitīti kā atbilstoši zinātniskajai kvalitātei un pētniecības pieteikums tiek iekļauts finansējamo pētniecības pieteikumu sarakstā un aicināts iesniegt pētniecības pieteikuma “II daļu -Pilnais pētniecības pieteikums”.


	4.
	LĒMUMA PIEŅEMŠANA UN PAZIŅOŠANAS KĀRTĪBA


4.1. Pamatojoties uz vērtēšanas komisijas atzinumu, LZP izdod lēmumu (turpmāk – lēmums) par:
4.1.1. pētniecības pieteikuma apstiprināšanu;
4.1.2. pētniecības pieteikuma apstiprināšanu ar nosacījumu;
4.1.3. pētniecības pieteikuma noraidīšanu.
4.2. Lēmumu par pētniecības pieteikuma apstiprināšanu pieņem, ja pētniecības pieteikums atbilst šādiem nosacījumiem:
4.2.1.  pētniecības pieteikums (I un II daļa) atbilst administratīvās un atbilstības rādītāju kvalitātes vērtēšanas kritērijiem; 
4.2.2. ārvalstu ekspertu konsolidētajā vērtējumā par pētniecības pieteikuma zinātnisko kvalitāti ir saņēmis ne mazāk kā 3 punktus pirms koeficientu pārrēķina katrā no zinātniskās kvalitātes vērtēšanas kritērijiem, un pēc koeficientu pārrēķiniem a) ar saimniecisko darbību nesaistītiem pētniecības pieteikumiem ne mazāk kā 2,6 punktus, b) ar saimniecisko darbību saistītiem pētniecības pieteikumiem ne mazāk kā 3 punktus;
4.2.3. tā apstiprināšanai attiecīgajā atlases kārtā ir pietiekams finansējums.
4.3. [bookmark: _Hlk159489301][bookmark: _Hlk159489322]Lēmumu par pētniecības pieteikuma apstiprināšanu ar nosacījumu pieņem, ja:
4.3.1. I daļa “Sākotnējais pētniecības pieteikums” atbilst pētniecības pieteikuma administratīvās un atbilstības rādītāju kvalitātes vērtēšanas nepapildināmajiem kritērijiem un ārvalstu ekspertu vērtējumā par pētniecības pieteikuma zinātnisko kvalitāti ir saņēmis ne mazāk kā 3 punktus pirms koeficientu pārrēķiniem katrā no zinātniskās kvalitātes vērtēšanas kritērijiem un pēc koeficientu pārrēķiniem a) ar saimniecisko darbību nesaistītiem pētniecības pieteikumiem ne mazāk kā 2,6 punktus, b) ar saimniecisko darbību saistītiem pētniecības pieteikumiem ne mazāk kā 3 punktus;
4.3.2. II daļa “Pilnais pētniecības pieteikums” neatbilst kādam no pētniecības pieteikuma administratīvās un atbilstības rādītāju kvalitātes papildināmajiem vērtēšanas kritērijiem; 
4.3.3. apstiprināšanai attiecīgajā atlases kārtā ir pietiekams finansējums. 
4.4. Pētniecības pieteikuma iesniedzējam jāveic LZP pieprasītie precizējumi un papildinājumi lēmumā par pētniecības pieteikuma apstiprināšanu ar nosacījumu noteiktajā termiņā, lai pētniecības pieteikums pilnībā atbilstu pētniecības pieteikuma administratīvās un atbilstības rādītāju kvalitātes vērtēšanas kritērijiem.
4.5. Lēmumu par pētniecības pieteikuma noraidīšanu pieņem, ja: 
4.5.1.  pētniecības pieteikums neatbilst pētniecības pieteikuma administratīvās un atbilstības rādītāju kvalitātes vērtēšanas kritērijiem;
4.5.2.  kādā no zinātniskās kvalitātes vērtēšanas kritērijiem saņemti mazāk kā 3 punkti pirms koeficientu pārrēķina vai pēc koeficientu pārrēķiniem a) ar saimniecisko darbību nesaistītiem pieteikumiem mazāk kā 2,6 punkti, b) ar saimniecisko darbību saistītiem pieteikumiem mazāk kā 3 punkti;
4.5.3. pētniecības pieteikums neatbilst Latvijas viedās specializācijas stratēģijas mērķu  sasniegšanai vai specializācijas jomu attīstībai;
4.5.4. pētniecības pieteikuma apstiprināšanai attiecīgajā atlases kārtā nav pietiekams finansējums.
4.6. Ja pētniecības pieteikums ir noraidāms finansējuma nepietiekamības dēļ, to iekļauj attiecīgajā rezerves sarakstā, ņemot vērā pētniecības pieteikuma veidu un kategoriju saskaņā ar šī nolikuma 3.9. punktā noteiktajiem sarakstiem. 
4.7. Ja pēc pētniecības pieteikuma piektās atlases kārtas noslēguma pasākuma ietvaros pētniecības pieteikuma īstenošanai tiek piešķirts papildu finansējums, to novirza pētniecības pieteikumu finansēšanai no rezerves sarakstiem, ievērojot: 1) piektās atlases kārtas finansējuma sadalījumu starp ar saimniecisko darbību saistītiem un ar saimniecisko darbību nesaistītiem pētniecības pieteikumiem, kā arī fundamentālo pētījumu finansējuma ierobežojumu, kas nepārsniedz 20 procentus no kopējā attiecināmā finansējuma pētniecības pieteikumiem; 2) 3.9.punktā noteikto atsevišķo pētniecības pieteikumu sarakstu secību; 3) papildu finansējumu attiecīgā rezerves saraksta ietvaros piešķir secīgi, sākot ar augstāko novērtējumu. 
4.8. Lēmumu par pētniecības pieteikuma apstiprināšanu, apstiprināšanu ar nosacījumu un noraidīšanu LZP sagatavo elektroniska dokumenta formātā un pētniecības pieteikuma iesniedzējam paziņo normatīvajos aktos noteiktajā kārtībā. Lēmumā par pētniecības pieteikuma apstiprināšanu tiek iekļauta informācija par līguma slēgšanas procedūru.
4.9. Ja kāds no pētniecības pieteikumu iesniedzējiem pēc I daļas “Sākotnējais pētniecības pieteikums” apstiprināšanas atsauc vai neiesniedz II daļu “Pilnais pētniecības pieteikums” noteiktajā termiņā, pētniecības pieteikumu vērtēšanas komisija no rezerves saraksta izvēlas to pētniecības pieteikumu, kas attiecīgajā sarakstā kopsummā ieguvis nākamo augstāko punktu skaitu.
4.10. Ja kāds no pētniecības pieteikumu iesniedzējiem pēc II daļas “Pilnais pētniecības pieteikums” atsauc, neiesniedz precizējumus noteiktajā termiņā vai neparaksta līgumu par pētniecības pieteikuma īstenošanu, vērtēšanas komisija no rezerves saraksta izvēlas to pētniecības pieteikumu, kas attiecīgajā sarakstā kopsummā ieguvis nākamo augstāko punktu skaitu. 
4.11. Informāciju par apstiprinātajiem pētniecības pieteikumu publicē LZP tīmekļa vietnē www.lzp.gov.lv.
4.12. Saskaņā ar Zinātniskās darbības likuma 14.panta ceturto daļu, Ministru kabineta 2020.gada 30.jūnija noteikumiem Nr. 408 “Latvijas Zinātnes padomes nolikums” 20.punktu un Administratīvā procesa likuma 189. panta pirmo daļu, lēmumu viena mēneša laikā no tā saņemšanas dienas var pārsūdzēt Administratīvajā rajona tiesā.


A DAĻA
AR SAIMNIECISKO DARBĪBU NESAISTĪTI PĒTNIECĪBAS PIETEIKUMI
(Šī daļa piemērojama ar saimniecisko darbību nesaistītiem pētniecības pieteikumiem.)
	A.5.
	PRASĪBAS IESNIEDZĒJAM UN SADARBĪBAS PARTNERIEM


5.1. Ar saimniecisko darbību nesaistīta pētniecības pieteikuma iesniedzējs ir Latvijas Republikas Zinātnisko institūciju reģistrā reģistrēta zinātniskā institūcija (publiska aģentūra, atvasināta publiska persona vai privāto tiesību juridiskā persona) vai augstskola:
5.1.1. kas atbilst Komisijas regulas Nr. 651/2014 2. panta 83. punktā noteiktajai pētniecības organizācijas definīcijai (turpmāk - zinātniskā institūcija). Atbilstību pētniecības organizācijas definīcijai vērtē atbilstoši Metodikai atbilstības pētniecības un zināšanu izplatīšanas organizācijas noteikšanai (apstiprināta ar Izglītības un zinātnes ministrijas 2024. gada 1. augusta rīkojumu Nr. 1-2e/24/229) (turpmāk - Metodika atbilstības pētniecības un zināšanu izplatīšanas organizācijas noteikšanai), un 
5.1.2. kas nodibina darba tiesiskās attiecības ar pēcdoktorantu, kura doktora zinātniskais grāds/zinātnes doktora grāds iegūts ne vairāk kā 10 gadus pirms pētniecības pieteikuma iesniegšanas termiņa, un nodrošina pieeju infrastruktūrai un cilvēkresursiem pētniecības pieteikuma ietvaros nepieciešamo pētījumu īstenošanai.
5.2. Pētniecības pieteikumu var īstenot individuāli vai partnerībā ar ārvalsts vai Latvijas zinātnisko institūciju, augstskolu vai komersantu (turpmāk – sadarbības partneris), kas uzņem pēcdoktorantu un nodrošina pieeju infrastruktūrai vai cilvēkresursiem. Sadarbības partneris var gūt ekonomiskās priekšrocības un intelektuālā īpašuma tiesības proporcionāli katra sadarbības partnera ieguldījumam pētniecības pieteikuma īstenošanā. Ar saimniecisko darbību nesaistītiem rūpnieciskiem pētniecības pieteikumiem nosacījumus par jaunas pētnieka amata vietas izveidi un/vai sadarbību ar komersantu piemēro saskaņā ar šī nolikuma A.6.3. un A.6.4. punktu.
5.3.  Ja pētniecības pieteikums tiek īstenots partnerībā ar sadarbības partneri, pēc pētniecības pieteikuma apstiprināšanas pētniecības pieteikuma iesniedzējs un sadarbības partneris noslēdz sadarbības līgumu, paredzot tajā saturiskās, tehniskās un finansiālās sadarbības nosacījumus, pušu tiesības, pienākumus un atbildību, kā arī tiesības uz pētniecības pieteikuma rezultātiem (tai skaitā intelektuālā īpašuma tiesības) proporcionāli katra sadarbības partnera ieguldījumam pētniecības pieteikuma īstenošanā, un piekļuvi sadarbības partnera infrastruktūrai un citiem resursiem pētniecības pieteikuma ietvaros nepieciešamo pētījumu īstenošanai.
5.4. Pētniecības pieteikuma iesniedzējam, kā arī sadarbības partnerim (ja attiecināms) atbilstoši tā juridiskajam statusam, iesaistei pētniecības pieteikuma īstenošanā un sadarbības rezultātā iegūstamajām ekonomiskajām priekšrocībām, tai skaitā tiesībām uz pētniecības pieteikuma rezultātiem vai intelektuālā īpašuma tiesībām, tiek izvirzītas šādas prasības: 
5.4.1. uz tiem neattiecas līdzekļu atgūšanas rīkojums, kas minēts Komisijas regulas Nr. 651/2014 1. panta 4. punkta “a” apakšpunktā. Šī nosacījuma izpilde tiek vērtēta uzņēmuma grupas līmenī;
5.4.2. tie nav uzskatāmi par finansiālās grūtībās nonākušiem atbilstoši pasākuma MK noteikumu 2.7. apakšpunktam. Pētniecības pieteikuma iesniedzējs apliecinājumu par atbilstību Komisijas regulas Nr. 651/2014 2. panta 18. punkta “c” apakšpunktam iesniedz saskaņā ar šī nolikuma A daļas 1. pielikumā noteikto. Ja sadarbības partneris ir komersants, tas sadarbības partnera apliecinājumā saskaņā ar nolikuma 1.A pielikuma “Pētniecības pieteikuma iesnieguma aizpildīšanas metodika ar saimniecisko darbību nesaistītam pētniecības pieteikumam” apliecina, ka nav uzskatāms par finansiālās grūtībās nonākušu. Atbilstību vērtē uzņēmuma grupas līmenī; 
5.4.3.  ja pētniecības pieteikuma iesniedzējs veic gan saimnieciskas darbības, gan darbības, kurām nav saimnieciska rakstura, tas nodala darbību veidus un to izmaksas, finansējumu un ieņēmumus tā, lai efektīvi novērstu saimnieciskās darbības šķērssubsidēšanu;
5.4.4. uz pētniecības pieteikuma iesniedzēju nav attiecināmi Eiropas Savienības fondu 2021.-2027. gada plānošanas perioda vadības likuma 22. pantā noteiktie pētniecības pieteikuma iesniedzēja izslēgšanas noteikumi.

	A.6.
	PĒTNIECĪBAS PIETEIKUMAM PIEMĒROJAMIE NOSACĪJUMI


6.1. Pētniecības pieteikums var tikt iesniegts kā fundamentāls pētījums vai rūpniecisks pētījums. Fundamentālo pētījumu īstenošanai pieejamo finansējumu piešķir, ievērojot pasākuma MK noteikumu 46. punktā noteikto ierobežojumu, ka fundamentālo pētījumu īstenošanai plānotais finansējuma apmērs nepārsniedz 20 procentus no kopējā attiecināmā finansējuma pētniecības pieteikumiem. Ja fundamentālo pētījumu īstenošanai plānotais finansējums attiecīgās atlases kārtas ietvaros netiek apgūts, to novirza rūpniecisko pētījumu īstenošanai.
6.2.  Ar saimniecisko darbību nesaistīta fundamentālā pētniecības pieteikumā obligāti paredz jaunas pētnieka amata vietas izveidi pilnas slodzes ekvivalenta izteiksmē, nodrošinot tās ilgtspēju vismaz vienu gadu pēc pētniecības pieteikuma īstenošanas pabeigšanas;
6.3. Ar saimniecisko darbību nesaistīta rūpnieciskā pētniecības pieteikumā obligāti paredz vismaz vienu no šādiem nosacījumiem:
6.3.1. jaunas pētnieka amata vietas izveide pilnas slodzes ekvivalenta izteiksmē, nodrošinot tās ilgtspēju vismaz vienu gadu pēc pētniecības pieteikuma īstenošanas pabeigšanas;
6.3.2. sadarbība ar komersantu pētniecības pieteikuma īstenošanas laikā, noslēdzot sadarbības līgumu.
6.4.  Ja ar saimniecisko darbību nesaistīta rūpnieciskā pētniecības pieteikumā paredzēta gan jaunas pētnieka amata vietas izveide, gan sadarbība ar komersantu, pētniecības pieteikumam piešķir vienu papildu punktu saskaņā nolikuma 3.pielikuma “Pētniecības pieteikumu zinātniskās kvalitātes vērtēšanas vadlīnijas” 4.9. un 5.4.punktiem.

	A.7.
	ATBALSTĀMĀS DARBĪBAS, IZMAKSAS UN FINANSĒJUMA NOSACĪJUMI


7.1. Pētniecības pieteikuma ietvaros ir atbalstāmas darbības, kas noteiktas pasākuma MK noteikumu 45. punktā un ir atbalstāmi tikai tādi pētniecības pieteikumi, kas sniedz ieguldījumu Latvijas viedās specializācijas stratēģijas mērķu sasniegšanā vai specializācijas jomu attīstībā, tai skaitā starpdisciplināri pētniecības pieteikumi, kas atbilst vismaz vienai no definētajām Latvijas viedās specializācijas jomām:
	Nr.
	Latvijas viedās specializācijas jomas (RIS3)

	1
	Zināšanu ietilpīga bioekonomika

	2
	Biomedicīna, medicīnas tehnoloģijas, farmācija

	3
	Fotonika un viedie materiāli, tehnoloģijas un inženiersistēmas

	4
	Viedā enerģētika un mobilitāte

	5
	Informācijas un komunikācijas tehnoloģijas


7.2. Pētniecības pieteikumā plāno izmaksas atbilstoši pasākuma MK noteikumu 56., 57., 61., 62., 63., 66., 67., 68. un 70. punktā noteiktajam.


7.3. Pētniecības pieteikuma izmaksas ietver šādas pētniecības pieteikuma attiecināmo izmaksu pozīcijas:
	Pozīcija
	Likme / apmērs
	Kas ietilpst

	7.3.1.
Pēcdoktoranta
atlīdzības
izmaksas
	3 860 euro mēnesī;
gadā nepārsniedz
46 320 euro
	t. sk. valsts sociālās apdrošināšanas obligātās iemaksas un citas sociālās garantijas, kuras noteiktas normatīvajos aktos darba tiesību un atlīdzību jomā.

	7.3.2.
Vienas vienības
izmaksas
	1 000 euro mēnesī
	• pētniecības izmaksas (pētniecībai nepieciešamo materiālu iegādes, tehnoloģiju tiesību aizsardzības un ārpakalpojumu izmaksas);
• publicēšanās izmaksas;
• mācību izmaksas;
• tīklošanās pasākumu izmaksas (komandējumi, konferenču dalības maksa un iesaistes izmaksas informatīvajos pasākumos).

	7.3.3.
Administratīvie
un infrastruktūras
resursi
	6 % no pēcdoktoranta
atlīdzības izmaksām
	• kancelejas preces, biroja piederumi un biroja aprīkojuma noma vai iegāde;
• telpu noma vai īre, komunālie maksājumi un telpu uzturēšanas izmaksas (t. sk. iestādes koplietošanas telpu un koplietošanas resursu izmantošanas izmaksu proporcionāla segšana);
• telekomunikācijas, interneta izmaksas un pasta pakalpojumu izmaksas;
• informācijas tehnoloģiju uzturēšanas izmaksas;
• pētniecības pieteikuma iesniedzēja atbalsta un vadības personāla atlīdzības izmaksas;
• izmaksas, kas nav iekļautas pasākuma MK noteikumu 62.1. un 62.2. apakšpunktā minētajās izmaksās, bet ir nepieciešamas pētniecības pieteikuma rezultātu sasniegšanai.

	7.3.4.
Mobilitātes
nodrošināšanas un
ģimenes pabalsta
izmaksas (ja attiecināms)
	• 710 euro mēnesī pēcdoktorantam;
• 660 euro mēnesī ģimenei;
!Ja mobilitātes ilgums ir vismaz seši mēneši vai vairāk
	Atbilstoši Eiropas Savienības pētniecības un inovāciju pamatprogrammas “Apvārsnis Eiropa” Marijas Sklodovskas-Kirī programmas “Pēcdoktorantūras stipendijas” noteiktajai standartlikmei.


	7.3.5.
Vienreizējs
pārcelšanās pabalsts
	• 710 euro pēcdoktorantam;
• papildus 660 euro ģimenei, ja uz Latviju
pārceļas pēcdoktoranta
ģimene
	Pēcdoktorantam var tikt izmaksāts vienreizējs pabalsts 710 euro apmērā pārcelšanās uz Latviju izdevumu segšanai un papildus vienreizējs 660 euro, ja uz Latviju pārceļas pēcdoktoranta ģimene. Atbilstoši Eiropas Savienības pētniecības un inovāciju pamatprogrammas “Apvārsnis Eiropa” Marijas Sklodovskas-Kirī programmas “Pēcdoktorantūras stipendijas” noteiktajai standartlikmei.

	Piezīme
	Pabalsta izmaksām ir jāiekļaujas pētniecības pieteikuma maksimālā kopējā attiecināmā finansējuma apmērā 130 419 euro. Ja pētniecības pieteikuma īstenošanai tiek plānots maksimāli pieejamais finansējums (tas ir, ja tiek izmantotas visas finansējuma pozīcijas (atlīdzība un vienas vienības izmaksas) kopā ar abiem mobilitātes ikmēneša pabalstiem un pēcdoktoranta un ģimenes pārcelšanās uz Latviju pabalstiem), tad 7.3.5. punktā minētā pabalsta iekļaušana pārsniedz šo maksimālo pētniecības pieteikuma finansējuma apjomu un ir nepieciešams attiecīgi pielāgot plānotās pētniecības pieteikuma izmaksas, piemēram, samazinot pētniecības pieteikuma īstenošanas ilgumu.


7.4. Pētniecības pieteikumiem maksimālais attiecināmais ERAF finansējuma apmērs nepārsniedz 85 procentus no pētniecības pieteikuma kopējā attiecināmā finansējuma.
7.5. Nepieciešamo līdzfinansējumu 15 procentu apmērā no pētniecības pieteikuma kopējām attiecināmajām izmaksām, nodrošina:
· no valsts budžeta finansējuma – ne vairāk kā 10 procentu apmērā;
· no citiem pētniecības organizācijas rīcībā esošajiem līdzekļiem.

	A.8.
	PĒTNIECĪBAS PIETEIKUMA PIELIKUMI UN TO IESNIEGŠANA


8.1. Pētniecības pieteikums sastāv no pētniecības pieteikuma veidlapas, kura elektroniski aizpildāma un iesniedzama PostDoc informācijas sistēmā, un šajā sadaļā norādītajiem pielikumiem.
8.2. Lai nodrošinātu kvalitatīvu pētniecības pieteikuma veidlapas aizpildīšanu, izmanto nolikuma 1.A pielikumu “Pētniecības pieteikuma iesnieguma aizpildīšanas metodika ar saimniecisko darbību nesaistītam pētniecības pieteikumam”.
8.3. Pētniecības pieteikuma sagatavošana un iesniegšana PostDoc informācijas sistēmā notiek divās daļās:
8.3.1. “I daļa – Sākotnējais pētniecības pieteikums” iesniedzama laika posmā no 2026. gada 14. septembra līdz 2026. gada 30. oktobrim plkst. 17.00. I daļā iesniedz tikai to informāciju un dokumentus, kas nepieciešami administratīvo nepapildināmo kritēriju izvērtēšanai un pētniecības pieteikuma zinātniskās kvalitātes vērtēšanai.
8.3.2. “II daļa – Pilnais pētniecības pieteikums” iesniedzama 2 nedēļu laikā pēc lēmuma par pētniecības pieteikuma apstiprināšanu ar nosacījumu nosūtīšanas. II daļā PostDoc informācijas sistēmā aizpilda visas pētniecības pieteikuma sadaļas atbilstoši zinātniskajā aprakstā/Research project proposal sniegtajai informācijai un iesniedz dokumentus, kas nepieciešami papildināmo kritēriju vērtēšanai un līguma slēgšanai.
8.3.3. I daļā PostDoc informācijas sistēmā aizpilda sadaļas “Iesniegums”, “Rādītāji”, “Mobilitāte”, “Partneri” un “Pielikumi”. I un II daļā iesniedzamie dokumenti norādīti 8.4. punkta tabulā.
8.4. Pētniecības pieteikumam pievienojamie dokumenti un to iesniegšanas posms:
	Nr.
	Dokuments / pielikums
	Iesniegšanas posms
	Nosacījumi / piezīmes

	1.
	Pētniecības pieteikuma iesniedzēja apliecinājums
	I daļa
	Iesniedz atbilstoši atlases nolikuma “Pētniecības pieteikuma iesnieguma aizpildīšanas metodika” 1. pielikumā pievienotajai veidlapai.

	2.
	Pēcdoktoranta diploma par doktora zinātniskā grāda/zinātnes doktora grāda iegūšanu kopija
	I daļa
	Doktora grādam jābūt iegūtam ne vairāk kā 10 gadus pirms pētniecības pieteikuma iesniegšanas termiņa. Ja doktora grāda diploms vēl nav izsniegts iesniedz kompetentās institūcijas izziņa/lēmums, kas apliecina doktora grāda piešķiršanu.

	3.
	Pēcdoktoranta dzīvesgājuma apraksts (CV)
	I daļa
	Sagatavojams angļu valodā.

	4.
	Zinātniskais apraksts/Research project proposal
	I daļa
	Aizpildāms angļu valodā atbilstoši atlases nolikuma A daļas “Pētniecības pieteikuma iesnieguma aizpildīšanas metodika” 2. pielikumā pievienotajai veidlapai. 
Ja piemērojams nolikuma 3.11. punktā minētais MSCA gadījums, šo pielikumu aizstāj ar Eiropas Savienības pētniecības un inovāciju pamatprogrammas “Apvārsnis Eiropa” Marijas Sklodovskas-Kirī programmas “Pēcdoktorantūras stipendijas” konkursā iesniegtā projekta iesnieguma kopiju; Eiropas Komisijas ekspertu datubāzē iekļauto ekspertu vērtējumu par projekta zinātnisko kvalitāti; un dokumentu, kas apliecina, ka pieteikums nav saņēmis finansējumu minētajā konkursā.

	5.
	Vienošanās/nodomu protokols starp pēcdoktorantu un organizāciju
	I daļa
	Iesniedz brīvā formā. Dokumentā apliecina pēcdoktoranta un organizācijas plānoto sadarbību, norādot plānoto darba slodzi 1 PLE apmērā, darba līguma termiņu un citus nosacījumus, par kuriem puses vienojušās, tai skaitā pētniecības pieteikuma saturu, tehniskos un finansiālos sadarbības nosacījumus, pušu tiesības, pienākumus un atbildību, kā arī rezultātu izmantošanas, ieviešanas un komercializācijas nosacījumus, ja attiecināms.

	6.
	Apliecinājums par atbilstību pētniecības un zināšanu izplatīšanas organizācijai
	I daļa
	Iesniedz atbilstoši Metodikas atbilstības pētniecības un zināšanu izplatīšanas organizācijas noteikšanai pielikumam, ievērojot atlases nolikuma 1.A pielikuma “Pētniecības pieteikuma iesnieguma aizpildīšanas metodika ar saimniecisko darbību nesaistītam pētniecības pieteikumam” 6. pielikuma veidlapu un šī apliecinājuma pielikumus, tai skaitā pētniecības pieteikuma iesniedzēja finanšu vadības un grāmatvedības politiku.

	7.
	Pēcdoktoranta mobilitātes apliecinājums un pamatojošā dokumentācija
	I daļa, ja attiecināms
	Iesniedz obligāti, ja pieteikumā paredzētas mobilitātes izmaksas; ja mobilitātes izmaksas netiek iekļautas, apliecinājums nav jāiesniedz. Iesniedz atbilstoši atlases nolikuma 1.A pielikuma “Pētniecības pieteikuma iesnieguma aizpildīšanas metodika ar saimniecisko darbību nesaistītam pētniecības pieteikumam” 7. pielikumā pievienotajai veidlapai. Papildu pamatojošo dokumentāciju skatīt 7.1.–7.3. punktā.

	7.1.
	Ģimenes pabalsta pamatojošā dokumentācija mobilitātes laikā
(iekļauts 7.pielikumā)
	I daļa, ja attiecināms
	Ja mobilitātē plānots doties kopā ar ģimeni, pievieno vismaz vienu no šiem dokumentiem: laulības apliecību; tiesību aktu, kas pamato līdzvērtīgu statusu laulībām, kas atzītas ar konkrētās valsts vai reģiona tiesību aktiem, kurā šīs attiecības noformētas; vai dokumentu, kas apliecina, ka pēcdoktorantam ir apgādībā esoši bērni. Attiecināms uz ģimenes pabalstu 660 euro mēnesī.

	7.2.
	Vienreizējā ģimenes pabalsta pamatojošā dokumentācija pārcelšanās gadījumā
(iekļauts 7.pielikumā)
	I daļa, ja attiecināms
	Ja pēcdoktorants pārceļas uz Latviju kopā ar ģimeni, pievieno vismaz vienu no šiem dokumentiem: laulības apliecību; tiesību aktu, kas pamato līdzvērtīgu statusu laulībām, kas atzītas ar konkrētās valsts vai reģiona tiesību aktiem, kurā šīs attiecības noformētas; vai dokumentu, kas apliecina, ka pēcdoktorantam ir apgādībā esoši bērni. Attiecināms uz vienreizēju ģimenes pabalsta izmaksu 660 euro apmērā.

	7.3.
	Pārcelšanās uz Latviju pamatojošā dokumentācija
(iekļauts 7.pielikumā)
	I daļa, ja attiecināms
	Ja pēcdoktorants pārceļas uz Latviju, pievieno dokumentāciju, kas apliecina, ka pēcdoktorants nav uzturējies vai veicis savu pamatdarbību (darbu, mācības u. tml.) Latvijā ilgāk par 12 mēnešiem 36 mēnešu laikā tieši pirms pētniecības pieteikumu atlases izsludināšanas, piemēram, darba līguma kopiju, izziņu no mācību iestādes vai citus pamatojošus dokumentus.

	8.
	Zinātniskās institūcijas finanšu apgrozījuma pārskats par trīs gadiem – 2023., 2024. un 2025. gadu
	I daļa
	Iesniedz atbilstoši atlases nolikuma 1.A pielikuma “Pētniecības pieteikuma iesnieguma aizpildīšanas metodika ar saimniecisko darbību nesaistītam pētniecības pieteikumam” 8. pielikumā pievienotajai Excel veidlapai.

	9.
	Sadarbības partnera apliecinājums
	I daļa, ja attiecināms
	Iesniedz atbilstoši atlases nolikuma “Pētniecības pieteikuma iesnieguma aizpildīšanas metodika” 1.A pielikuma “Pētniecības pieteikuma iesnieguma aizpildīšanas metodika ar saimniecisko darbību nesaistītam pētniecības pieteikumam” 9. pielikuma pievienotajai veidlapai.

	10.
	Pēcdoktoranta apliecinājums par dubultfinansējumu
	II daļa
	Iesniedz atbilstoši atlases nolikuma 1.A pielikuma “Pētniecības pieteikuma iesnieguma aizpildīšanas metodika ar saimniecisko darbību nesaistītam pētniecības pieteikumam” 10. pielikumā pievienotajai veidlapai.

	11.
	Pilnvara vai iestādes iekšējs normatīvais akts par pilnvarojumu parakstīt pētniecības pieteikuma iesniegumu
	II daļa, ja attiecināms
	Iesniedz, ja pētniecības pieteikuma iesniegumu paraksta persona, kas nav institūcijas vadītājs vai viņa vietnieks.

	12.
	Dokumentu tulkojums
	II daļa, ja attiecināms
	Iesniedz, ja dokuments, tai skaitā doktora zinātniskā grāda/zinātnes doktora grāda diploms, nav izdots latviešu vai angļu valodā.

	13.
	Akadēmiskās informācijas centra izziņa
	II daļa, ja attiecināms
	Iesniedz, ja diploms par doktora zinātniskā grāda/zinātnes doktora grāda iegūšanu izdots ārpus Latvijas, Lietuvas, Igaunijas, Nīderlandes, Luksemburgas un Beļģijas.

	14.
	Cits
	II daļa, ja attiecināms
	Cita saistoša/pamatojoša dokumentācija.


8.5. Pētniecības pieteikuma iesniedzējs nodrošina, ka PostDoc informācijas sistēmā iesniegtā informācija un pievienotie dokumenti ir savstarpēji saskaņoti. Ja dokumenta iesniegšana ir norādīta kā attiecināma, to pievieno tikai tad, ja konkrētajā pētniecības pieteikumā pastāv attiecīgais nosacījums.
8.6. Pētniecības pieteikuma iesniegumā summas norāda euro ar precizitāti līdz 2 zīmēm aiz komata.
8.7. Gadījumā, ja pētniecības pieteikuma satura veidošanā ir izmantots mākslīgais intelekts (turpmāk -MI), pētniecības pieteikuma iesniedzējam ir pienākums to norādīt “Zinātniskais apraksts/Research project proposal”, tostarp, aprakstot, kādi MI rīki izmantoti projekta iesnieguma satura veidošanā un kādā apmērā un kādā kontekstā tas tiek izmantots.
8.8. Pētniecības pieteikuma iesniedzējs ir atbildīgs par pētniecības pieteikuma sagatavošanas procesā izmantotā ģeneratīvā MI satura izmantošanu, tostarp, izvirzītajiem pētniecības jautājumiem, izstrādāto metodoloģiju, satura strukturēšanu, kā arī rezultātu interpretāciju un izvērtēšanu.
8.9. Pētniecības pieteikuma iesniedzējam ir pienākums nodrošināt zinātnisko pētījumu un apgalvojumu uzticamību, un tas ir atbildīgs par pētniecības pieteikuma apraksta satura oriģinalitāti un faktu patiesumu.
8.10. Pētniecības pieteikuma iesniedzējs, izmantojot MI risinājumus, ir atbildīgs par:
8.10.1. personas datus saturošas, sensitīvas un/vai konfidenciālas informācijas nesniegšanu trešo pušu MI sistēmām,
8.10.2. aizspriedumu un stereotipu saturošas un/vai aizskarošas informācijas neesamību MI radītajā saturā,
8.10.3. MI radītā satura uzticamību.

	A.9.
	PĒTNIECĪBAS PIETEIKUMA DATU PĀRVALDĪBAS PLĀNA IZVEIDOŠANA


9.1. Lai nodrošinātu pētniecības datu pārvaldību, pētniecības pieteikuma iesniedzējs ne vēlāk ka trīs mēnešu laikā no pētniecības pieteikuma īstenošanas uzsākšanas datuma izveido pētniecības pieteikumā īstenotā pētījuma pētniecības datu pārvaldības plānu (turpmāk – datu pārvaldības plāns)[footnoteRef:2]. [2:  Informācija par prasībām datu pārvaldības plāna sagatavošanai skatīt Latvijas Zinātnes padomes tīmekļa vietnē https://www.lzp.gov.lv/lv/dokumenti-un-informativie-materiali-1119 ] 

9.2. Ne vēlāk kā trīs mēnešu laikā no pētniecības pieteikuma īstenošanas uzsākšanas pētniecības pieteikuma iesniedzējs aizpilda informācijas sistēmā laukus, kurā norāda: kādā informācijas platformā ir izveidots un tiek uzturēts datu pārvaldības plāns, datu pārvaldības plāna pieejas adresi, norādot arī informāciju, vai ir plānota pieeja pētniecības pieteikuma īstenošanas laikā izveidotajiem datiem (sīkāku skaidrojumu skat. Izglītības un zinātnes ministrijas Latvijas atvērtās zinātnes stratēģija 2021.-2027. gadam), kā arī, ja ir plānota atvērtā pieeja datiem, norādīt termiņu, kad šāda pieeja tiek nodrošināta/uzsākta.
9.3. Pētniecības pieteikuma iesniedzējs var aktualizēt datu pārvaldības plānu un veidot tajā paredzētās datu kopas pētniecības pieteikuma īstenošanas laikā, kā arī viena mēneša laikā pēc pētniecības pieteikuma īstenošanas noslēguma.



B DAĻA
AR SAIMNIECISKO DARBĪBU SAISTĪTI PĒTNIECĪBAS PIETEIKUMI
(Šī daļa piemērojama ar saimniecisko darbību saistītiem pētniecības pieteikumiem.)
	B.5.
	PRASĪBAS IESNIEDZĒJAM UN SADARBĪBAS PARTNERIEM


5.1. Pētniecības pieteikuma iesniedzējs ir Latvijas Republikas Uzņēmumu reģistrā reģistrēts sīkais (mikro), mazais, vidējais vai lielais komersants, vai zinātniskā institūcija, kas neatbilst pētniecības organizācijas definīcijai, kas nodibina darba tiesiskās attiecības ar pēcdoktorantu, kura doktora zinātniskais grāds/zinātnes doktora grāds iegūts ne vairāk kā 10 gadus pirms pētniecības pieteikuma iesniegšanas termiņa, un nodrošina pieeju infrastruktūrai un cilvēkresursiem pētniecības pieteikuma ietvaros nepieciešamo pētījumu īstenošanai.
5.2.	Pētniecības pieteikumu var īstenot individuāli vai partnerībā ar ārvalsts vai Latvijas zinātnisko institūciju, augstskolu vai komersantu (turpmāk – sadarbības partneris), kas uzņem pēcdoktorantu un nodrošina pieeju infrastruktūrai vai cilvēkresursiem. Sadarbības partneris var gūt ekonomiskās priekšrocības un intelektuālā īpašuma tiesības proporcionāli katra sadarbības partnera ieguldījumam pētniecības pieteikuma īstenošanā.
5.3.	Ja pētniecības pieteikums tiek īstenots partnerībā ar sadarbības partneri, pēc pētniecības pieteikuma apstiprināšanas pētniecības pieteikuma iesniedzējs un sadarbības partneris noslēdz sadarbības līgumu, paredzot tajā saturiskās, tehniskās un finansiālās sadarbības nosacījumus, pušu tiesības, pienākumus un atbildību, kā arī tiesības uz pētniecības pieteikuma rezultātiem (tai skaitā intelektuālā īpašuma tiesības) proporcionāli katra sadarbības partnera ieguldījumam pētniecības pieteikuma īstenošanā, un piekļuvi sadarbības partnera infrastruktūrai un citiem resursiem pētniecības pieteikuma ietvaros nepieciešamo pētījumu īstenošanai.
5.4. Pētniecības pieteikuma iesniedzējam, kā arī sadarbības partnerim, ja sadarbības partneris ir komersants, tiek izvirzītas šādas prasības: 
5.4.1.	uz tiem neattiecas līdzekļu atgūšanas rīkojums, kas minēts Komisijas regulas Nr. 651/2014 1. panta 4. punkta “a” apakšpunktā. Šī nosacījuma izpilde tiek vērtēta uzņēmuma grupas līmenī;
5.4.2.	tie nav uzskatāmi par finansiālās grūtībās nonākušiem atbilstoši pasākuma MK noteikumu 2.7. apakšpunktam. Pētniecības pieteikuma iesniedzējs apliecinājumu par atbilstību Komisijas regulas Nr. 651/2014 2. panta 18. punkta “c” apakšpunktam iesniedz saskaņā ar šī nolikuma 1.B pielikuma “Pētniecības pieteikuma iesnieguma aizpildīšanas metodika” 1.pielikumā noteikto. Ja sadarbības partneris ir komersants, tas sadarbības partnera apliecinājumā saskaņā ar nolikuma 1.B pielikuma “Pētniecības pieteikuma iesnieguma aizpildīšanas metodika” 13. pielikumu apliecina, ka tas nav uzskatāms par finansiālās grūtībās nonākušu. Atbilstību vērtē uzņēmuma grupas līmenī; 
5.4.3.	 ja pētniecības pieteikuma iesniedzējs veic gan saimnieciskas darbības, gan darbības, kurām nav saimnieciska rakstura, tas nodala darbību veidus un to izmaksas, finansējumu un ieņēmumus tā, lai efektīvi novērstu saimnieciskās darbības šķērssubsidēšanu;
5.4.4.	uz pētniecības pieteikuma iesniedzēju nav attiecināmi Eiropas Savienības fondu 2021.-2027. gada plānošanas perioda vadības likuma 22. pantā noteiktie pētniecības pieteikuma iesniedzēja izslēgšanas noteikumi.
5.5.	Ar saimniecisko darbību saistītam pētniecības pieteikumam atbalstu sniedz pārredzamu atbalsta kategoriju veidā (dotācija) un to sniedz:
5.5.1. Latvijas Zinātnes padome saskaņā ar Komisijas regulu Nr. 2023/2831 un normatīvajiem aktiem par de minimis atbalsta uzskaites un piešķiršanas kārtību vai 
5.5.2. Centrālā finanšu un līgumu aģentūra saskaņā ar Komisijas regulu Nr. 651/2014.

	B.6.
	PĒTNIECĪBAS PIETEIKUMAM PIEMĒROJAMIE NOSACĪJUMI


6.1. Pētniecības pieteikums var tikt iesniegts kā fundamentāls pētījums vai rūpniecisks pētījums. Fundamentālo pētījumu īstenošanai pieejamo finansējumu piešķir, ievērojot pasākuma MK noteikumu 46. punktā noteikto ierobežojumu, ka fundamentālo pētījumu īstenošanai plānotais finansējuma apmērs nepārsniedz 20 procentus no kopējā attiecināmā finansējuma pētniecības pieteikumiem. 
6.2. Pētniecības pieteikumā norāda, vai atbalsts tiek pieprasīts saskaņā ar Komisijas regulu Nr. 651/2014 vai Komisijas regulu Nr. 2023/2831.
6.2.1. Ja valsts atbalsts tiek pieprasīts saskaņā ar Komisijas regulu Nr. 651/2014 iesniedz pamatojumu par pētniecības pieteikuma ietvaros plānotā publiskā atbalsta stimulējošo ietekmi atbilstoši Komisijas regulas Nr. 651/2014 6.panta 2. un 3. punkta prasībām (atbilstoši 1.B pielikuma “Pētniecības pieteikuma iesnieguma aizpildīšanas metodika” 5.pielikumā noteikto). Lēmumu par valsts atbalsta piešķiršanu pieņem Centrālā finanšu un līguma aģentūra.
6.2.2. Ja valsts atbalsts tiek pieprasīts saskaņā ar Komisijas regulu Nr. 2023/2831, pētniecības pieteikuma iesniedzējs pētniecības pieteikumam pievieno de minimis atbalsta uzskaites sistēmā sagatavotās veidlapas izdruku vai pētniecības pieteikumā norāda sistēmā aizpildītās veidlapas identifikācijas numuru. Lēmumu par valsts atbalsta piešķiršanu izdod LZP.

	B.7.
	ATBALSTĀMĀS DARBĪBAS, IZMAKSAS UN FINANSĒJUMA NOSACĪJUMI


7.1. Pētniecības pieteikuma ietvaros ir atbalstāmas darbības, kas noteiktas pasākuma MK noteikumu 45. punktā un ir atbalstāmi tikai tādi pētniecības pieteikumi, kas sniedz ieguldījumu Latvijas viedās specializācijas stratēģijas mērķu sasniegšanā vai specializācijas jomu attīstībā, tai skaitā starpdisciplināri pētniecības pieteikumi, kas atbilst vismaz vienai no definētajām Latvijas viedās specializācijas jomām:
	Nr.
	Latvijas viedās specializācijas jomas (RIS3)

	1
	Zināšanu ietilpīga bioekonomika

	2
	Biomedicīna, medicīnas tehnoloģijas, farmācija

	3
	Fotonika un viedie materiāli, tehnoloģijas un inženiersistēmas

	4
	Viedā enerģētika un mobilitāte

	5
	Informācijas un komunikācijas tehnoloģijas


7.2. Ar saimniecisko darbību saistītā pētniecības pieteikumā plāno izmaksas atbilstoši pasākuma MK noteikumu 64. punktā noteiktajām attiecināmo izmaksu pozīcijām:
	Pozīcija
	Izmaksu veids
	Attiecināmības nosacījumi / skaidrojums

	7.2.1. Personāla izmaksas
	•  pēcdoktoranta (pētnieku) atlīdzība;
•  tehnisko darbinieku atlīdzība;
•  citu palīgdarbinieku atlīdzība
	Attiecināmas, ciktāl minētais personāls ir nodarbināts pētniecības pieteikuma īstenošanā, ievērojot pieļaujamās publiskā finansējuma atbalsta intensitātes.

	7.2.2. Instrumenti un aprīkojums
	•  zinātniskais aprīkojums;
•  iekārtas (pamatlīdzekļi).
	Attiecināmas, ciktāl un cik ilgi tos izmanto pētniecības pieteikuma īstenošanā. Ja lietošanas laiks neaptver visu amortizācijas periodu, attiecināmas ir tikai amortizācijas izmaksas par laikposmu, kad aprīkojums un iekārtas izmantotas pētniecības pieteikumā, aprēķinot tās saskaņā ar labu grāmatvedības praksi.

	7.2.3. Līgumpētījumi, zināšanas, patenti un konsultācijas
	•  līgumpētījumi;
•  zināšanas un patenti, kas iegādāti vai kuru licences saņemtas no ārējiem avotiem;
•  konsultantu pakalpojumi un līdzvērtīgi pakalpojumi.
	Attiecināmas, ja iegāde vai licenču saņemšana notiek godīgas konkurences apstākļos un pakalpojumi tiek izmantoti vienīgi pētniecības pieteikuma īstenošanas mērķiem.

	7.2.4. Papildu netiešās izmaksas un citi darbības izdevumi
	•  materiāli;
•  piederumi;
•  līdzīgi produkti, piemēram, ķimikālijas, laboratorijas trauki, medikamenti;
•  to iegādes un piegādes izmaksas.
	Attiecināmas, ja izmaksas radušās tieši pētniecības pieteikuma īstenošanas rezultātā, ciktāl un cik ilgi attiecīgos resursus izmanto pētniecības pieteikumā, un tās ir uzskaitītas saskaņā ar grāmatvedības uzskaiti reglamentējošajiem normatīvajiem aktiem.

	7.2.5. Patenti un citi nemateriālie aktīvi
	•  patentu un citu nemateriālo aktīvu iegūšana;
•  apstiprināšana;
•  aizstāvēšana.
	Attiecināmas, izņemot lielos komersantus.

	7.2.6. Mācību personāla un apmācāmo darbības izmaksas
	•  mācību personāla darbības izmaksas;
•  apmācāmo darbības izmaksas;
•  pēcdoktoranta mācību izmaksas.
	Attiecināmas, ja tās ir tieši saistītas ar pētniecības pieteikuma īstenošanu.

	7.2.7. Apmācāmā personāla izmaksas un vispārējās netiešās izmaksas
	•  apmācāmā personāla izmaksas;
•  administratīvās izmaksas;
•  īre;
•  papildu izmaksas
	Attiecināmas par tām stundām, kurās apmācāmie piedalās mācībās.


7.3. Pētniecības pieteikumā plāno izmaksas atbilstoši pasākuma MK noteikumu 74. – 76. punktā noteiktajam. Publiskā finansējuma intensitāte ar saimniecisku darbību saistītu pētījumu veikšanai:
	Pētījuma veids
	Sīkais (mikro) vai mazais komersants
	Vidējais komersants
	Lielais komersants

	Fundamentāls pētījums
	85%
	85%
	85%

	Rūpniecisks pētījums
	70%
	60%
	50%


7.4. Rūpniecisko pētniecības pieteikumu īstenošanai paredzēto publiskā finansējuma atbalsta intensitāti var palielināt par 15 procentpunktiem no pētniecības pieteikuma kopējām attiecināmajām izmaksām, nepārsniedzot 80 procentus no pētniecības pieteikuma kopējām attiecināmajām izmaksām, ja rūpnieciskajiem pētniecības pieteikumiem tiek nodrošināta pētniecības rezultātu publiska pieejamība vismaz vienā no šādiem veidiem – pētniecības rezultātu izplatīšana tehniskās un zinātniskās konferencēs un publiski pieejamās krātuvēs (datubāzes), bezmaksas programmatūras pieejamība.
	Palielinājums
+15 procentpunkti
	Maksimālā intensitāte
nepārsniedz 80%
	Nosacījums
pētniecības rezultātu publiska pieejamība

	Pētniecības rezultātu publisku pieejamību nodrošina vismaz vienā no šādiem veidiem:
•  pētniecības rezultātu izplatīšana tehniskās un zinātniskās konferencēs;
•  pētniecības rezultātu ievietošana publiski pieejamās krātuvēs (datubāzēs);
•  bezmaksas programmatūras pieejamības nodrošināšana.


7.5. Ar tehnoloģiju tiesību aizsardzību saistītas izmaksas var saņemt pētniecības pieteikuma iesniedzējs, kas atbilst sīkā (mikro), mazā vai vidējā komersanta definīcijai. Pieļaujamā publiskā atbalsta intensitāte tehnoloģiju tiesību aizsardzības atbalstam ir 50 procenti;
	Izmaksu veids
	Sīkais (mikro) vai mazais
komersants
	Vidējais komersants
	Lielais komersants

	Tehnoloģiju tiesību aizsardzība
	50%
	50%
	Nav attiecināms


7.6. Ar mācībām saistītas izmaksas var saņemt:
7.6.1. 70 procentu apmērā, ja pētniecības pieteikuma iesniedzējs atbilst sīkā (mikro) vai mazā komersanta definīcijai;
7.6.2. 60 procentu apmērā, ja pētniecības pieteikuma iesniedzējs atbilst vidējā komersanta definīcijai, vai mācības tiek nodrošinātas strādājošām personām ar invaliditāti vai nelabvēlīgā situācijā esošiem darba ņēmējiem; 
7.6.3. 50 procentu apmērā, ja pētniecības pieteikuma iesniedzējs atbilst lielā komersanta definīcijai.
	Izmaksu veids
	Sīkais (mikro) vai mazais
komersants
	Vidējais komersants
	Lielais komersants

	Ar mācībām saistītās izmaksas
	70%
	60%
	50%



	B.8.
	PĒTNIECĪBAS PIETEIKUMA PIELIKUMI UN TO IESNIEGŠANA


8.1. Pētniecības pieteikums sastāv no pētniecības pieteikuma veidlapas, kura elektroniski aizpildāma un iesniedzama PostDoc informācijas sistēmā, un šajā sadaļā norādītajiem pielikumiem.
8.2. Lai nodrošinātu kvalitatīvu pētniecības pieteikuma veidlapas aizpildīšanu, izmanto pētniecības pieteikuma  1.B pielikumu “Pētniecības pieteikuma iesnieguma aizpildīšanas metodika”.
8.3. Pētniecības pieteikuma sagatavošana un iesniegšana PostDoc informācijas sistēmā notiek divās daļās:
8.3.1. “I daļa – Sākotnējais pētniecības pieteikums” iesniedzama laika posmā no 2026. gada 14. septembra līdz 2026. gada 30. oktobrim plkst. 17.00. I daļā iesniedz tikai to informāciju un dokumentus, kas nepieciešami administratīvo nepapildināmo kritēriju izvērtēšanai un pētniecības pieteikuma zinātniskās kvalitātes vērtēšanai.
8.3.2. “II daļa – Pilnais pētniecības pieteikums” iesniedzama 2 nedēļu laikā pēc lēmuma par pētniecības pieteikuma apstiprināšanu ar nosacījumu nosūtīšanas. II daļā PostDoc informācijas sistēmā aizpilda visas pētniecības pieteikuma sadaļas atbilstoši zinātniskajā aprakstā/Research project proposal sniegtajai informācijai un iesniedz dokumentus, kas nepieciešami papildināmo kritēriju vērtēšanai un līguma slēgšanai.
8.3.3. I daļā PostDoc informācijas sistēmā aizpilda sadaļas “Iesniegums”, “Valsts atbalsts” un “Pielikumi”. I un II daļā iesniedzamie dokumenti norādīti 8.4. punkta tabulā.
8.4. Pētniecības pieteikumam pievienojamie dokumenti un to iesniegšanas posms:
	Pielikuma Nr.
	Dokuments / pielikums
	Iesniegšanas
posms
	Nosacījumi / piezīmes

	1.
	Pētniecības pieteikuma iesniedzēja apliecinājums
	I daļa
	Iesniedz atbilstoši atlases nolikuma 1.B pielikuma “Pētniecības pieteikuma iesnieguma aizpildīšanas metodika ar saimniecisko darbību saistītiem pētniecības pieteikumiem” 1.pielikumā pievienotajai veidlapai.

	2.
	Pēcdoktoranta diploma par doktora zinātniskā grāda/zinātnes doktora grāda iegūšanu kopija
	I daļa
	Doktora grādam jābūt iegūtam ne vairāk kā 10 gadus pirms pētniecības pieteikuma iesniegšanas termiņa. Ja doktora grāda diploms vēl nav izsniegts iesniedz kompetentās institūcijas izziņa/lēmums, kas apliecina doktora grāda piešķiršanu.

	3.
	Pēcdoktoranta dzīvesgājuma apraksts (CV)
	I daļa
	Sagatavojams angļu valodā.

	4.
	Zinātniskais apraksts/ Research project proposal
	I daļa
	Aizpildāms angļu valodā atbilstoši atlases nolikuma 1.B pielikuma “Pētniecības pieteikuma iesnieguma aizpildīšanas metodika ar saimniecisko darbību saistītiem pētniecības pieteikumiem” 2. pielikumā pievienotajai veidlapai.

	5.
	Vienošanās/nodomu protokols starp pēcdoktorantu un organizāciju
	I daļa
	Iesniedz brīvā formā. Dokumentā apliecina pēcdoktoranta un organizācijas plānoto sadarbību, norādot plānoto darba slodzi 1 PLE apmērā, darba līguma termiņu un citus nosacījumus, par kuriem puses vienojušās, tai skaitā pētniecības pieteikuma saturu, tehniskos un finansiālos sadarbības nosacījumus, pušu tiesības, pienākumus un atbildību, kā arī rezultātu izmantošanas, ieviešanas un komercializācijas nosacījumus, ja attiecināms.

	6.
	Apliecinājums par komersanta atbilstību sīkā (mikro), mazā, vidējā vai lielā komersanta kategorijai
	I daļa
	Iesniedz atbilstoši atlases nolikuma 1.B pielikuma “Pētniecības pieteikuma iesnieguma aizpildīšanas metodika ar saimniecisko darbību saistītiem pētniecības pieteikumiem”  4. pielikumā pievienotajai veidlapai.

	7a.
	Pamatojums par pētniecības pieteikuma ietvaros plānotā publiskā atbalsta stimulējošo ietekmi
	I daļa, ja attiecināms
	Iesniedz, ja atbalstu pieprasa saskaņā ar Komisijas regulu Nr. 651/2014. Pamatojumu sagatavo atbilstoši Komisijas regulas Nr. 651/2014 6. panta 2. un 3. punkta prasībām un atlases nolikuma 1.B pielikuma “Pētniecības pieteikuma iesnieguma aizpildīšanas metodika ar saimniecisko darbību saistītiem pētniecības pieteikumiem” 5.pielikumā pievienotajai veidlapai.

	7b.
	De minimis atbalsta uzskaites veidlapa
	I daļa, ja attiecināms
	Iesniedz, ja atbalstu pieprasa saskaņā ar Komisijas regulu Nr. 2023/2831. Pievieno de minimis atbalsta uzskaites sistēmā sagatavotās veidlapas izdruku vai pētniecības pieteikumā norāda sistēmā aizpildītās veidlapas identifikācijas numuru.

	8.
	Pēdējais gada pārskats vai operatīvais starpperiodu pārskats
	I daļa
	Pievieno pēdējo gada pārskatu, kas iesniegts saskaņā ar normatīvo aktu prasībām. Ja pētniecības pieteikumu iesniedz privāto tiesību subjekts, kam nav pieejams pēdējais gada pārskats, iesniedz operatīvo starpperiodu pārskatu, kas nav vecāks par vienu mēnesi pirms pieteikuma iesniegšanas dienas un ko apstiprinājis zvērināts revidents.

	9.
	Pētniecības pieteikuma iesniedzēja finanšu vadības un grāmatvedības politika
	II daļa
	Iesniedz papildināmo kritēriju vērtēšanai.

	10.
	Pēcdoktoranta apliecinājums par dubultfinansējumu
	II daļa
	Iesniedz atbilstoši atlases nolikuma 1.B pielikuma “Pētniecības pieteikuma iesnieguma aizpildīšanas metodika ar saimniecisko darbību saistītiem pētniecības pieteikumiem”  3. pielikumā pievienotajai veidlapai.

	11.
	Pilnvara vai organizācijas iekšējs normatīvais akts par pilnvarojumu parakstīt pētniecības pieteikuma iesniegumu
	II daļa, ja attiecināms
	Iesniedz, ja pētniecības pieteikuma iesniegumu paraksta persona, kas nav organizācijas vadītājs vai viņa vietnieks.

	12.
	Dokumentu tulkojums
	II daļa, ja attiecināms
	Iesniedz dokumentu tulkojumu, tai skaitā doktora zinātniskā grāda/zinātnes doktora grāda diplomam, ja tas nav izdots latviešu vai angļu valodā.

	13.
	Sadarbības partnera apliecinājums
	II daļa, ja attiecināms
	Iesniedz atbilstoši atlases nolikuma “Pētniecības pieteikuma iesnieguma aizpildīšanas metodika” 6. pielikumā pievienotajai veidlapai, ja tiek plānots sadarbības partneris.

	14.
	Akadēmiskās informācijas centra izdota ārvalstīs izsniegta izglītības dokumenta un iegūtā akadēmiskā grāda akadēmiskās atzīšanas izziņa/cits
	II daļa, ja attiecināms
	Iesniedz, ja diploms par doktora zinātniskā grāda/zinātnes doktora grāda iegūšanu izdots ārpus Latvijas, Lietuvas, Igaunijas, Nīderlandes, Luksemburgas un Beļģijas.
Vai pievieno citu saistošu pielikumu.


8.5. Pētniecības pieteikuma iesniedzējs nodrošina, ka PostDoc informācijas sistēmā iesniegtā informācija un pievienotie dokumenti ir savstarpēji saskaņoti. Ja dokumenta iesniegšana ir norādīta kā attiecināma, to pievieno tikai tad, ja konkrētajā pētniecības pieteikumā pastāv attiecīgais nosacījums.
8.6. Pētniecības pieteikuma iesniegumā summas norāda euro ar precizitāti līdz 2 zīmēm aiz komata.
8.7. Gadījumā, ja pētniecības pieteikuma satura veidošanā ir izmantots mākslīgais intelekts (turpmāk -MI), pētniecības pieteikuma iesniedzējam ir pienākums to norādīt “Zinātniskais apraksts/Research project proposal”, tostarp, aprakstot, kādi MI rīki izmantoti projekta iesnieguma satura veidošanā un kādā apmērā un kādā kontekstā tas tiek izmantots.
8.8. Pētniecības pieteikuma iesniedzējs ir atbildīgs par pētniecības pieteikuma sagatavošanas procesā izmantotā ģeneratīvā MI satura izmantošanu, tostarp, izvirzītajiem pētniecības jautājumiem, izstrādāto metodoloģiju, satura strukturēšanu, kā arī rezultātu interpretāciju un izvērtēšanu.
8.9. Pētniecības pieteikuma iesniedzējam ir pienākums nodrošināt zinātnisko pētījumu un apgalvojumu uzticamību, un tas ir atbildīgs par pētniecības pieteikuma apraksta satura oriģinalitāti un faktu patiesumu.
8.10. Pētniecības pieteikuma iesniedzējs, izmantojot MI risinājumus, ir atbildīgs par:
8.10.1. personas datus saturošas, sensitīvas un/vai konfidenciālas informācijas nesniegšanu trešo pušu MI sistēmām,
8.10.2. aizspriedumu un stereotipu saturošas un/vai aizskarošas informācijas neesamību MI radītajā saturā,
8.10.3. MI radītā satura uzticamību.


	
	PAPILDU INFORMĀCIJA


Jautājumus par pētniecības pieteikuma sagatavošanu un iesniegšanu pētniecības pieteikuma iesniedzējs nosūta uz elektroniskā pasta adresi pasts@lzp.gov.lv .
Atbildes uz pētniecības pieteikumu iesniedzēju iesūtītajiem jautājumiem LZP sniedz elektroniski. Jautājumus iesniedz ne vēlāk kā divas darba dienas pirms pētniecības pieteikumu iesniegšanas termiņa beigām.
Atlases nolikuma pielikumi ir piemērojami atbilstoši pētniecības pieteikuma veidam – A daļai vai B daļai.
	A daļa – ar saimniecisko darbību nesaistīti pētniecības pieteikumi
	B daļa – ar saimniecisko darbību saistīti pētniecības pieteikumi

	1.A pielikums. Aizpildīšanas metodika ar saimniecisko darbību nesaistītiem pētniecības pieteikumiem ar pielikumiem.
	1.B pielikums. Pētniecības pieteikuma iesnieguma aizpildīšanas metodika ar saimniecisko darbību saistītiem pētniecības pieteikumiem ar pielikumiem.

	2.A pielikums. Administratīvās un atbilstības rādītāju kvalitātes vērtēšanas metodika ar saimniecisko darbību nesaistītiem pētniecības pieteikumiem.
	2.B pielikums. Administratīvās un atbilstības rādītāju kvalitātes vērtēšanas metodika ar saimniecisko darbību saistītiem pētniecības pieteikumiem.

	3. pielikums. Pētniecības pieteikumu zinātniskās kvalitātes vērtēšanas vadlīnijas un kritēriji ar pielikumiem (piemērojams gan A, gan B daļas pētniecības pieteikumiem).

	4.A pielikums. Līguma par ar saimniecisko darbību nesaistīta pētniecības pieteikuma īstenošanu projekts.*
	4.B pielikums. Līguma par ar saimniecisko darbību saistīta pētniecības pieteikuma īstenošanu projekts.*


Piezīme. Pētniecības pieteikuma iesniedzējs izmanto tikai attiecīgajam pētniecības pieteikuma veidam piemērojamos pielikumus.



*Līguma projekta teksts par pētniecības pieteikuma īstenošanu  līguma slēgšanas procesā var tikt precizēts.

